Diego Fernandes de Tovar dijo mal en riepto a Pero Fernandes Quijada, porquel dijoque le firiera non lo teniendo tornada amistat, nin desafiado, e Pero Fernandes desmintiol , e dijo que faria quantol Rey e sua corte mandase; e pidio al Rey merced que le oyese , e dijo que aquel Diego Fernandes que le decia mal, que non era tal , que a el , nin a otro fijodalgo podiese decir mal , porque dicho Diego Fernandes fuera en combatir dos castiellos del Rey e fuera en derrivar , e derrivaron otro castiello de otro Señor , e despues quel fuera de eredat , e le demetieran las tutorias , e ansi que pedia merced al Rey que tornase suo derecho , e diese a el el suo; e el Rey tomo suo acuerdo e conceio con los omes bonos, e fijosdalgo de la sua corte , e fallo quel dicho Diego Fernandes devia responder a aquellas raçones que Pero Fernandes le decia, e mandole que respondiese , e non respondio, e mandol otra ves que respondiese, e non respondio, nin dijo otra buena raçon por si.